## [He aha hoki tērā rākau?](https://www.sciencelearn.org.nz/resources/3165-he-aha-hoki-tera-rakau-what-kind-of-tree-is-that)

## He maha ngā momo rākau rerekē kei roto i ngō tātou ngahere

Me pēwhea tātou e tautuhi ana i tēnā rākau, i tēnā rākau?



**Ngā rau o ngā rākau taketake o Aotearoa**

Tino rerekē te āhua o ngā rau o ngētehi rākau.

## Mā te whakawhanaungatanga tātou e whai mōhio

Mā te whakawhanaungatanga anake e taea ai e tātou te tautuhi i ngā rākau, arā, i ō tātou whanaunga, i roto i te rohe nei.

Nō reira, me haere tātou ki te ngahere kite ai, pā ai, whakarongo ai, wānanga anō ai.

Kia whakawhanaunga tātou i ngō tātou whanaunga.

Mā reira, ka waihanga koutou i ō koutou ake whakaaro mō te tautuhi i ngā momo rākau. Ka mutu, ka āwhina hoki ōu whakaaro ki ētahi atu o ngā rangatahi o Ngāti Hauā ki ngā mahi tautuhi raku.

Nā konā, ka taea e koutou te whāngai ki ngō koutou hoa wharekura i ngā mātauranga mō te tautuhi rākau e hāngai ana ki a rātou.



**Hei whakatauira i te ōrite o te āhua o ngā rau o ngā momo rākau**

I ngētehi wā he ōrite te āhua o ngā rau ki ngētehi atu rākau, whērā i te kōhūhū ki te matipou, i te tawa ki te maire, me te miro ki te mataī. He ōrite te āhua o ngā rau o ngēnei rākau.

Botanical illustrations from *Eagle’s Complete Trees and Shrubs of New Zealand* by Dr Audrey Eagle. Te Papa Press.

## Te mahere: Wāhanga tuatahi

Ka haere tātou ki te ngahere ki Waharoa.

Ka mahi takirua tātou.

Me whiriwhiri e ia rōpū tētehi momo rākau rerekē i ngērā atu.

Ka whai wā ahau ki te wānanga tahi me ia rōpū e pā ana ki ngā āhuatanga motuhake o tō rāua rākau.

Ka tuhituhi, ka hopu kōrero rānei ia rōpū mō ngō rāua whakaako me tā tātou e kōrerorero ai.



**Te horoeka**

Otirā, kāore te āhua o ngā rau o ngā rākau i te ōrite ki ō ngōna mātua i ngā wā katoa. I ētahi wā, he rerekē te āhua ki tō te rākau matua. Ka whērā hoki te pōkākā (*Elaeocarpus hookerianus*) me te horoeka (*Pseudopanax crassifolius)*.

## Te mahere: Wāhanga tuarua

Ka whakarite ia rōpū i ngā tohutohu e tautuhi ai i tā rāua rākau.

Ka āwhinatia koutou e mātou ko ngō koutou kaiako, kia kimi ai koutou i ngā mātauranga mō tō koutou rākau ki roto i ngā pukapuka, ki runga rānei i te ipurangi.

Mā ia rōpū ngā rātou momo ara e whiriwhiri hei whakaari i ā rāua tohutohu ki ngō rāua hoa karaehe.

Ka whakarite tonu ia rōpū i ngā rāua tohutohu i muri i tēnei karaehe.

## Te mahere: Wāhanga tuatoru

Ka whakaarihia e ia rōpū ngā rāua tohutohu ki tētehi atu akomanga i tō rāua wharekura.

Ka pātai atu ahau ki te akomanga rā, kia mohio ai ahau mēnā kua mau i a rātou ngētehi mātauranga mō te tautuhi rākau.

Mehemea kua whakawhānui hoki ō ratio mōhiotanga i ngā koutou tohutohu, kua tutuki pai tā tātou mahi!

## He kōrero kōpūtahi

* [Ngā rākau](https://www.sciencelearn.org.nz/resources/3167-nga-rakau-trees)
* [Te haenga me te ruinga o te kākano](https://www.sciencelearn.org.nz/resources/3169-te-haenga-me-te-ruinga-o-te-kakano-pollination-and-seed-dispersal)
* [Ngā kākano](https://www.sciencelearn.org.nz/resources/3170-nga-kakano-seeds)
* [Ngā rau o te rākau](https://www.sciencelearn.org.nz/resources/3171-nga-rau-o-te-rakau-tree-leaves)
* [He pūnaha whakarōpū](https://www.sciencelearn.org.nz/resources/3168-he-punaha-whakaropu-classifying-and-identifying-plants)

Ahakoa tā mātou akiaki i ngā tauira kia whakamahia ō rātou tairongo katoa i a rātou e mātātaki haere ana, kia mōhia ai tātou ko ngētehi o ngā tupu rā, he [tupu paihana](https://www.sciencelearn.org.nz/resources/369-poisonous-plants-in-new-zealand) hoki.

## Ngā hono

* [Flora Finder](https://www.otago.ac.nz/botany/outreach/florafinder/) – Department of Botany, University of Otago, Te Tari Huaota te Whare Wānanga o Otāgo
* [Experiencing native trees in your green space](https://www.doc.govt.nz/get-involved/conservation-education/resources/experiencing-native-trees-in-your-green-space/) – Department of Conservation Te Papa Atawhai

**He whakamihi**

Tēnei te mihi nui ki a Mokoro Gillett (Tumuaki o Te Wharekura o Te Rau Aroha) rāua ko Norman Mason (Manaaki Whenua – Landcare Research).